Амашьынарныҟәцаҩцәа арҭ абжьгарақәа шрыдыркылази ишынарыгӡои Sputnik Аԥсны аматериал аҿы.
Sputnik
Амаршруттә таксиқәеи ауаажәларратә транспорти рныҟәцаҩцәа рацәажәара мҩаԥган Аҩныҵҟатәи аусқәа рминистр Дмитри Дбар инапынҵала. Арҭ ауснагӡатәқәа ирхықәку апассаџьырцәа рныҟәгараан асанитар-епидемиологиатә нормақәа рықәныҟәароуп.
Аԥсны ААР иаанацҳауеит асеиԥштәи ауснагӡатәқәа ареспублика иахьаҵанакуа ишымҩаԥгахало. Апассаџьырцәа ракәзар метраки бжаки рыбжьаны итәазароуп. Уи адагьы атранспорт амҩа иқәлароуп имырҭәыкәа, 50% апассаџьырцәа анеизалак. Арныҟәцаҩцәа зегьы арзҩыдаратә маҭәахәқәа рымазароуп, асабардақәа ныҟәыргалароуп.
Арҭ арккаратә усдҵақәа атранспорт арныҟәцаҩцәа ишрыдыркылаз аилкааразы Sputnik агәыԥ Аҟәатәи аџьармыкьахь инеиит. Ароуп иахьаангыло атаксиқәа, автобусқәа, атроллеибусқәа.
Ишаабаз ала. ирыдҵаз зегьы назмыгӡо ыҟоуп. Азна ауаа рыла арҭәра азин шыҟамгьы ҳшыԥшуаз атроллеибус азна ауаа еизганы амҩа ианылеит. Абри аан, ҳәарада, асоциалтә дистанциа аӡбахә аҳәара алшом.
Автобусқәа рҟынгьы апассаџьырцәа рыбжьара метраки бжаки абжьаҵара аӡәгьы дазхьаԥшуамызт. Иара арныҟәцаҩцәақәакгьы асабардақәа рныҟәгара аҭахны ирбомызт. Урҭ дреиуоуп атроллеибус арныҟәцаҩ Пантик Гонџьуа.
"Атроллеибус арныҟәцаҩ изы асабарда аҭахны измом. Сара иара усгьы акабинаҿ стәоуп. Апассаџьырцәеи сареи саркьала ҳаиҟәшоуп. Асабардақәа аҭахуп, аха аиҳа изықәнаго апассаџьырцәа роуп", - иҳәеит иара.
Апассаџьырцәа асоциалтә дистанциа ишықәныҟәо агәаҭарагьы уадаҩуп иҳәоит иара.
Ҷанба Мераб ддиспетчеруп. Амаршруттә таксиқәа рҟны апассаџьырцәа рныҟәгара дахылаԥшуеит. Иара иажәақәа рыла, ашәарҭадаратә уснагӡатәқәа зегьы ирықәныҟәоит.
"Амаршрутка 20 ҭыԥ амазар абжара ҳарҭәуеит. Арныҟәцаҩцәа асабардақәа ныҟәыргоит", - иҳәоит иара.
Ииашаҵәҟьаны, амҩа иқәлоз амашьынаҿ ауаа ишахәҭаз итәан.
Гәырам Џьапуа акырҵуеит амаршруттә такси арныҟәцаҩыс дыҟоуижьҭеи. Иара иҳәоит атранспорт аусура ишалагаз акраамҭатәи агылара ашьҭахь, зегьы азыхиоуп аԥҟаррақәа рықәныҟәара ҳәа.
"Ишырҳәаз ҳныҟәоит. Ҳәарада, уи иҳауа аԥара ианыԥшуеит, аха апассаџьырцәа ршәарҭадаразы ҳақәшаҳаҭуп", - ҳәа иҳәоит иара.
Аԥсны ААР иаанацҳауеит асеиԥштәи ауснагӡатәқәа ареспублика иахьаҵанакуа ишымҩаԥгахало.
Аԥсны апандемиа ааҟалазар 25-ҩык чмазцәахахьеит, аӡәы лыԥсҭазаара далҵит. Иахьазы Гәдоуҭатәи ахәышәтәырҭа иҭоуп 20-ҩык апациентцәа.
Акоронавирус иадҳәалоу ажәабжьқәа зегьы шәрыԥхьар ҟалоит абра>>